یئنی زئلاندیانین  کرایست‌چرچ شهرینده کی  النور و لیندود مسجیدلرینه ائدیلن ترور هوجوموندا حیاتینی ایتیرن 51 نفرین خاطره‌سینه "میللی آنیم مراسیمی" کئچیریلیب.
یئنی زئلاندیا رادیوسونون خبرینه گؤره،  کرایست‌چرچ شهردکی هاگلی پارکدا کئچیریلن مراسیمده یئنی زئلاندیانین عمومی والیسی پاتسی ردی، باش ناظیری جاسیندا آردرن، آوسترالیانین باش ناظیری اسکات موریسون، صنعتچی‌لر یوسوف ایسلام، مارلون ویلیامز، هالی اسمیت و تیکس یاناشی 59 اؤلکه‌دن نومایینده‌لر ایشتیراک ائدیب.
تقریباً 25 مین نفرین ایشتیراک ائتدیگی آنیم مراسیمینده النور و لینوود مسجیدلرینده حیاتینی ایتیرن‌لرین آدلاری‌نین بیر-بیر سسلندیریلمه‌سی زامانی دویغولو آنلار یاشانیب.
صنعتچی‌لر ترور قوربان‌لاری‌نین خاطره سینه ماهنی‌لار اوخویوب‌لار.
چیخیشینی یئنی زئلاندیانین یئرلی خالقی ماوری دیلیله باشلا‌دان باش ناظیر جاسیندا آردرن "دونیا ایفراتچی‌لیق‌لارین ایفراتچی‌لیق گتیردیگی دایره ایچینده قالیب، بونو باشا چاتدیرمالیییق" ایفاده‌لرینی دیله گتیریب.
اؤلکه تاریخی‌نین ان قاران‌لیق گونون‌دن 14 گون سونرا یئنی‌دن بیر آرادا اولدوق‌لارینی دئین آردرن "بو پروبلئم‌لری تک باشیمیزا حل ائده بیلمریک، بونو هئچ کس باجارا بیلمز. اونلارا وئریله‌جک جاواب ائتنیک کؤکه، گوجون قایناغینا و حتی حکومت اصول-ایداره‌لرینه اساسلانمایان، ایچ سرحدلرله محدود ائدیلمه‌ین ساده بیر آنلاییشا اساس‌لانیر. بو جاواب بیزیم اینسانلیغیمیزین اساسیندا وار" دئیه وورغولاییب.
ترور قوربان‌لاری‌نین کدرلرینی آزالدا‌جاق سؤز تاپماقدا چتین‌لیک چکدیگینی، آنجاق هر گئتدیک‌لری یئرده ترور قوربان‌لاری‌نین اونلارا یئتکین‌لیک ایچینده " السلام علیکم" دئیه‌رک قارشیلادیق‌لارینی خاطیرلا‌دان آردرن بو سلامین داشیدیغی اهمیته دقت چکیب.
آردرن چیخیشیندا دئییب کی، هانسی سؤز حیاتینی ایتیرن 51 قادین، کیشی و اوشاغین آجی‌سینی کیفایت قدر ایفاده ائده بیلر؟ نیفرت و زوراکیلیغین هدفی اولان مسلمان ایجمامیزین پروبلئم‌لرینی هانسی سؤزلرله دیله گتیرمک مومکون اولار؟ اساساً اول‌دن چوخ آجی‌لار چکمیش بیر شهرین کدرینی هانسی سؤزلرله ایضاح ائتمک مومکون‌دور؟ بورایا گلدیم و ساده بیر سلاملاما ایله قارشیلاندیم. " السلام علیکم" باریش سیزینله اولسون.
قئید ائدک کی، یئنی زئلاندیانین کرایست‌چرچ  شهرینده کی النور و لینوود مسجیدلرینه 15 مارس جمعه گونو ائدیلن ترور هوجوموندا آرا‌لاریندا پاکیستان، بنگلادش، ایندونزیا و میصر وطنداش‌لاری‌نین دا اولدوغو 51 نفر حیاتینی ایتیرمیشدی.
